google/wiki40b huggingface dataset:
Lantan

Historie

Lantan  ble oppdaget i 1839 av den svenske kjemikeren Carl Gustaf Mosander da han utførte eksperimenter på en prøve av ceriumnitrat. Han varmet opp ceriumnitratet og behandlet det resulterende saltet med fortynnet salpetersyre. Fra denne løsningen fant han det nye grunnstoffet som han døpte lantana. Stoffet ble isolert i relativ ren form først i 1923 i Stockholm.
Navnet kommer fra gresk λανθάνειν – lanthanein som betyr «ligge skjult».

Egenskaper

Lantan er et sølvhvitt transisjonsmetall som er mykt og formbart og som lett kan skjæres i med kniv. Det dannes raskt et hvitt oksidsjikt i luft, og lantan vil brenne hvis det antennes. Det reagerer med vann under dannelse av hydrogen og lantanhydroksid. I kaldt vann reagerer det sakte, men i varmt vann reagerer det raskere. Det er et av det mest reaktive av de sjeldne jordmetallene, og ved oppvarming reagerer det direkte med karbon, nitrogen, bor, selen, silisium, fosfor og svovel. Lantan reagerer med halogenene allerede i romtemperatur, og løses opp av fortynnede syrer.
Lantan tilhører lantanoidene (som har fått navnet sitt etter lantan), og sjeldne jordmetall (gruppe 3 i periodesystemet). Lantan er svakt giftig.  Legeringen LaNi₅ kan absorbere hydrogen over 400 ganger sitt eget volum.

Isotoper

Lantan har 39 kjente isotoper hvorav to forekommer naturlig. 99,91% er av den stabile isotopen ¹³⁹La. De siste 0,09% består av ¹³⁸La som er ustabil (og dermed radioaktiv) med en halveringstid på 1,05×10¹¹ år (105 milliarder år). ¹³⁷La har halveringstid på 6 000 år mens de fleste av de andre kunstig fremstilte isotopene har halveringstider på mindre enn 1 time.
CAS-nummer: 7439-91-0

Forekomst

Lantan forekommer ikke i ren form naturlig, men finnes i mineraler sammen med andre sjeldne jordmetaller. Andelen av lantan i jordskorpen er omkring 16 ppm. De viktigste mineralene for lantan-fremstilling er monazitt som typisk inneholder 25% lantan, og bastnäsitt som typisk inneholder 35 % lantan. Inntil 1949 var bastnäsitt ansett for å være meget sjeldent, men etter et større funn i Mountain Pass i California, USA, begynte geologene å lete etter tilsvarende forekomster andre steder. Nye funn av bastnäsitt ble gjort – særlig i Afrika og Kina. Kina er i dag den ledende produsenten av lantan – og av sjeldne jordmetaller. Særlig sentral er Bayan Obo-gruven nær grensen til Mongolia.
Det produseres omkring 12 000 tonn lantanoksid årlig. I 2006 var prisen på 99,99% rent lantanoksid omkring 30 USD per kg.

Anvendelse

Lantan blir brukt i metallurgisk industri som reduksjonsmiddel. Det brukes også i mange legeringer. Ildstålet («flintsteinen») i lightere kan bestå av optil 25 til 45% lantan. Glass som skal brukes i linseoptikk blir ofte tilsatt lantanoksid på grunn av at det gir høy lysbrytningsindeks og lav dispersjon (ulik brytning av de forskjellige spektralfargene). Lantanoksid brukes også i krystallglass og keramikkglasur der det erstatter giftige blyforbindelser og forbedrer motstandsdyktigheten overfor kjemikalier (tåler maskinvask).
Lantan er en bestanddel i Ni-MH batterier (Nikkel-MetallHydrid).
Rottweil

Historie

Rottweil ble grunnlagt av romerne i 73 som Arae Flaviae og ble et municipium, men det er spor av bosettinger tilbake til 2000 før Kristus. Romerske bad og en mosaikk av Orfeus (ca. 180) som kan tidfestes til tiden for den romerske bosetningen. Dagens by ble et hertugsete og hoffsete før 771 og inn i middelalderen ble det en fri riksstad i 1268. 
I 1463 gikk byen inn i Konføderasjonen Sveits, som den var tett knyttet til i flere århundre. Både sin status som fristad og sin tilknytning til Konføderasjonen Sveits ble tilslutt tapt som et resultat av området med hærtatt av Napoleon i 1803. Byens utseende har endret seg lite siden 1500-tallet.
Kivi Peak

Kivi Peak er et fjell, 2 390 moh, helt sør på Cleveland mesa på østsiden av Michigan Plateau. Det ble kartlagt av U.S. Geological Survey (USGS) etter landmålinger og flyfoto tatt av U.S. Navy, 1960-64. Det ble navngitt av Advisory Committee on Antarctic Names (US-ACAN) etter Stephen Kivi, som var utstyrsansvarlig ved Byrd-stasjonen i 1962.
Cyclommatus suzumurai

Utseende

En middelsstor, brunrødlig hjortebille. Hannens kjever er store og kraftige, litt krumme, med en stor tann nær roten, innersiden for det meste fint sagtakket. Små hanner har kortere, knivformede mandibler, hele innersiden sagtakket. Hodet er trapesformet (litt bredere framover), pannen med et bredt, avrundet firkantet framspring i midten. Pronotum er avsmalnende bakover. Dekkvingene er delvis kledt med lyse skjell. Beina er ensfarget mørkt rødlige. Hunnen er blankere, oversiden fint og tett punktert, pronotum med tre svarte lengdestriper, hodets sider mørke.

Levevis

Larvene utvikler seg i råtne trestammer.

Utbredelse

Arten er utbredt på Filippinene (Palawan).
Plymouth (programvare)

Plymouth er en oppstartsfremviser for Linux som støtter animasjoner og brukerinteraksjon under oppstart. Den gjør bruk av Direct Rendering Manager og KMS driver. Den er pakket inn i initrd.
Den ble første gang lansert 25. november 2008 i Fedora 10 hvor den erstattet Red Hat Graphical Boot. Ubuntu inkluderer den i 10.04 LTS som ble lansert 29. april 2010. Mandriva Linux erstattet splashy med Plymouth i versjon 2010.0.
Silver Bells

«Silver Bells» er en klassisk amerikansk julesang med melodi av Jay Livingstone og tekst av Ray Evans. Teksten er uvanlig for en julesang ved at den beskriver festivalen i byen og ikke i en landlig setting.
«Silver Bells» ble først fremført av Bob Hope og Marilyn Maxwell i spillefilmen Svindlere på Broadway (The Lemon Drop Kid), filmet i juli-august 1950, men utgitt i mars 1951.
Den første innspilte versjonen var med Bing Crosby og Carol Richards, utgitt i oktober 1950.
Etter at Crosbys og Richards innspilling ble populær ble Hope og Richards kalt tilbake i slutten av 1950 for å filme en utarbeidet produksjon av sangen på nytt.

Historie

«Silver Bells» begynte som den tvilsomme «Tinkle Bells». Evans sa: «Vi trodde aldri at tittelen hadde en dobbelt betydning før Jay kom hjem og hans [første] hustru sa: «Har du gått fra forstanden? Vet du ikke hva ordet tinkle betyr?». Det er barns slang for urinering.
Sangen var inspirert av billedbruken av klokkeringere fra Frelsesarmeen som stod utenfor varemagasinene i julesesongen.

Norsk versjon

Øyvind Offerdal har skrevet en norsk tekst. På¨norsk bærer den tittelen «Julen er kommet til byen». Henrik Dahl utgav den på LP-platen Julegleder (Mariann MLN 1013 i 1982. Produsent var Sverre Erik Henriksen.

På film

En versjon med Vic Damone var med i spillefilmen Donnie Brasco (1997).

Listeplassering

Sangen kom på den britiske singlelisten for første gang 19. desember 2009 i en duett med Sir Terry Wogan og Aled Jones, innspilt for veldedighetsformål og nådde nummer 27. Den lå på listen i tre uker.
Svartedøgnet

Svartedøgnet er en eldre norsk merkedag den 29. april eller 2. mai hvert år.
På denne dagen skulle jordene i Sør-Norge være ferdig pløyd, og dermed være svarte. På primstaven var dette av og til markert med en oppreist plog, selv om dette ikke var blant de faste primstavsmerkene.
Ifølge Sivert Aarflot ble det denne dagen sunget:
Om vaaren so kjøme dein Heidelo,
naa bundin drive mæ sin plog.
Ho ropa fast: Kjøp høy! Kjøp høy!
Dæi ska forsigtige væra,
so see ska fødi aa næra,
dæ gamle ska naa dæ ny.
Kabaret

Historikk

Kabaretkunsten var særlig populær i årtiene omkring forrige århundreskifte. Den står i nært slektskap med de gamle vaudeville- og burleskteatrene, den nyere revy- og showtradisjonen, og også moderne standup-komikk. Det blomstrende, tyske kabaretmiljøet på 1920-tallet har dannet grunnlaget for den populære amerikanske musikalen Cabaret fra 1966.
Av berømte show- og kabaretscener kan nevnes revyteateret Folies-Bergère i Paris som åpnet i 1869 og som dannet mønster for flere andre tilsvarende etablissementer. I Norge åpnet Chat Noir i Oslo som intim kabaret i 1912.
Australian Dictionary of Biography

Australian Dictionary of Biography (ADB eller AudB) er et nasjonalt samarbeidsforetak grunnlagt og vedlikeholdt av Australian National University (ANU) med formål om å produsere pålitelige biografiske artikler om eminente og nevneverdige personer i Australias historie.
Bonn

Historie

Bonn ble grunnlagt som den romerske provinsbyen Bonna i 12 f.Kr., ved en romersk garnison. Etter nederlaget mot germanerne ved Teutoburger Wald i 9 e.Kr ble en romersk legion stasjonert i Bonna og stedet vokste kraftig. I middelalderen lå byen derimot nede, inntil erkebiskopen av Köln gjorde Bonn til sin residens i 1288. Byen var en viktig geistlig by i barokken. Bonn ble besatt av franske tropper i 1794.
Ved Napoleons tap ble Bonn i 1815 en del av Preussen og fikk universitet tre år senere. Bonn ble etter første verdenskrig besatt av kanadiske, britiske og (1926) franske tropper. Under andre verdenskrig ble byen bombet, og i mars 1945 lå 30 % av husene i ruiner.
I 1949 ble Kölns overborgermester Konrad Adenauer forbundskansler i Vest-Tyskland og fikk gjennomslag for å gjøre Bonn til regjeringssete.
Årets budeie

Årets budeie er en pris som utdeles årlig til en kvinne som har gjort seg bemerket med selvstendighet og dyktighet. Stiftelsen Årets budeie i Øyer i Gudbrandsdalen står for kåringen, som foregår i et arrangement i setermiljø. Prisvinneren mottar en skulptur utformet av Angelina Engelsen.
Budeia sto i den norske folketradisjonen for selvstendighet og dyktighet.
Chilocorus bipustulatus

Utseende

Chilocorus bipustulatus er mellom 4 og 5 millimeter lang, kroppsformen er ganske bred, oval. Dekkvingene skinnende blanke og mørke med to små røde flekker.

Levevis

Chilocorus bipustulatus finnes på nåletrær.
SSV «Belomorje»

SSV 571 «Belomorje» (russisk skrift ССВ-571 «Беломорье») er et stort etterretningsskip i Balzam-klasse prosjekt 1826 underlagt 518. Etterretninsskipsskvadron i Nordflåten.
Norgesmesterskapet i boksing 1926

Norgesmesterskapet i boksing 1926 ble arrangert 27.–28. mars av Bergen boksekrets i Turnhallen, Bergen.
Microsoft SharePoint Foundation

Microsoft SharePoint Foundation (tidligere kalt Windows SharePoint Services) er en gratis platform for webportal og er et supplement til Microsoft Windows Server 2003 og Microsoft Windows Server 2008.
I tillegg til webportalfunksjonalitet, gir Microsoft SharePoint Foundation tilgang til den komplette API modellen til SharePoint teknologien. Dette inkluderer en samling med web parts som kan legges til websider og gi funksjonalitet som skrivebord, dokumentlister, generelle lister, alarmer (alerts), kalendere, kontaktlister, diskusjonsfora og enkel wiki.
Microsoft SharePoint Foundation er tilgjengelig for gratis nedlasting fra Microsoft og kan ikke installeres på andre operativsystemer enn Microsoft Windows Server 2003 og Microsoft Windows Server 2008, og krever .NET Framework. Plattformen er Microsofts kommersielle portalplattform mens Microsoft Office SharePoint Server (MOSS) er en lisensiert utvidelse.

Nedlasting og installasjon

Microsoft SharePoint Foundation 2010 kan lastes ned fra Microsoft og må installeres på Windows Server 2008 x64 eller 2008 R2 x64 (eller på Windows 7 x64 i testøyemed), mens Windows SharePoint Services 3 kan installeres på Windows 2003 Server Service Pack 1 (eller nyere versjoner). 
WSS 2 kan fremdeles lastes ned fra Microsoft og installeres på en Windows Server 2003 maskin (eller nyere versjoner)
.

Historie

Den første versjonen (kalt SharePoint Team Services, forkortet til STS) ble sluppet samtidig som Office XP og var tilgjengelig som en del av Microsoft FrontPage. Den versjonen kunne kjøre på 
Windows 2000 Server eller Windows XP.
Windows SharePoint Services 2.0 ble annonsert som en oppgradering av SharePoint Team Services, men var i virkeligheten en helt redesignet applikasjon. I den forrige versjonen ble dokumenter lagret på filservere mens metadata ble lagret i database. I Windows SharePoint Services 2.0 ble dette gjort om slik at både filer og metadata ble lagret i databasen. Dermed ble også versjonering av filer støttet. 
Windows SharePoint Services 3.0 ble sluppet 16. november 2006 som en del av Microsoft Office 2007 og Windows Server 2003. WSS 3.0 ble bygget basert på .NET Framework 2.0 og .NET Framework 3.0 sin Windows Workflow Foundation for å legge til arbeidsflytfunksjonalitet til basispakken. I starten av 2007 ble WSS 3.0 tilgjengelig for nedlasting av alle. 
Fra versjon 4.0 endret Microsoft navnet til SharePoint Foundation 2010.

Bruk av ASP.Net web parts innenfor SharePoint

En SharePoint side er bygget opp ved å kombinere web parts som igjen leses av en nettleser. Alle nettlesere som støtter ASP.NET kan benyttes for å sette opp og kombinere disse web partene. 
Nye web parter kan laqges for å utvide den eksisterende funksjonaliteten til SharePoint.
Ingrid Bøe Jacobsen

Idrettskarriere

Ved VM i terrengsykling 2014 på Lillehammer fikk Bøe Jacobsen bronse i cross-country eliminator (XCE), bak de to sveitsiske utøverne Kathrin Stirnemann og Linda Indergand. Hun fikk to pallplasseringer i Verdenscupen i terrengsykling 2014 - hun kom på 3.-plass i Nové Město na Moravě i mai og fikk samme plassering i Méribel i august. Hun fikk til sammen 98 poeng i verdenscupen, som holdt til 4.-plass sammenlagt. Kathrin Stirnemann vant verdenscupen sammenlagt. 
Hun vant NM i terrengsykling sprint i 2014, foran Elisabeth Sveum og Anna Gabrielsen. 
Ved VM i terrengsykling 2015 kom hun på 2.-plass i XCE, bak Linda Indergand.
Logaeus

Utseende

Middelsstore (ca. 30 millimeter), kraftige, brunlige til svarte trebukker. Antennene er meget kraftige og noe sagtakkede, i alle fall hos hannene. Kjevene (mandiblene) er noe forstørrede og vanligvis nedoverrettede. Fasettøynene er nokså store og flate. Pronotum har to kraftige pigger på sidekantene i den fremre delen. Dekkvingene er litt tilsmalnende bakover, med stumpvinklede "skuldre", uten lengderibber og forholdsvis fint punkterte. Beina er middels lange.

Utbredelse

Slekten er utbredt i Sørøst-Asia, der den er kjent fra India og Sumatra.
Trakt

En trakt er et redskap til bruk for å fylle en væske eller annen masse over i en beholder med liten eller smal åpning. Trakter har vid åpning i toppen og en liten åpning eller tut i bunnen.
Trakter som ble brukt i melkestell eller ølbrygging kunne være lagget, svarvet eller skåret i tre. Senere kom det trakter laget av blikk, og moderne trakter er vanligvis laget av rustfritt stål, glass eller plast.
Materialet som blir brukt bør være sterkt nok til å holde vekten av stoffet som blir overført, og det bør ikke reagere med stoffet. Derfor er rustfritt stål eller glass vanlig i overføring av diesel, mens plasttrakter er vanlige i kjøkken.
Oslo bispedømme

Oslo bispedømme er Den norske kirkes minste bispedømme i geografisk utbredelse og omfatter menighetene i kommunene Oslo, Asker og Bærum, med Oslo domkirke som bispesete. Det regnes som et av de fem historiske bispesetene i Norge og ble opprettet rundt 1070 som Dioecesis Osloensis.
Oslo bispedømme omfatter fire kirkelige fellesråd (Oslo, Asker, Bærum og Døvekirkenes fellesråd), syv lokale prostier og to landsdekkende prostier, Døveprostiet og Feltprostiet, og 64 sogn.
Kommunestyre- og fylkestingsvalget 2011/Vestfold

Kommunevise kommentarer

Fargekoder for partia:

Fylkestingsvalget

Per-Eivind Johansen (H) kunne fortsette som fylkesordfører, og Hans Hilding Hønsvall (KrF) blei valgt til varaordfører da fylkestinget konstituerte seg.
Rotoscoping

Rotoscoping, på norsk «rotoskoping» eller «rotoskopering», er opprinnelig den engelske fagbetegnelsen på en filmteknikk der en animatør tegner av bildene i en realfilm (filmopptak av virkeligheten) rute for rute for å oppnå virkelighetstro bevegelser i en animasjonsfilm. Varianter av metoden benyttes for eksempel for å lage naturlige kroppsbevegelser. Rotoskopering kan brukes både ved celle-animasjon i tradisjonelle tegnefilmer og i digitale animasjoner.
I moderne filmeffekt-industri betegner rotoscoping, ofte bare kalt roto, det å tegne masker, altså «klippe ut» eller isolere figurer og detaljer, i en film. Bitene kan dermed settes sammen med nye bildeelementer, for eksempel dataskapte visuelle effekter eller en bakgrunn fra et annet filmopptak. Manuelt roto-arbeid er svært vanlig for å rette opp unøyaktigheter ved bruk av greenscreen, en filmteknikk som automatisk isolerer elementer fra bakgrunnen.

Bakgrunn og bruk

Teknikken ble første gang tatt i bruk av Max Fleischers filmstudio til tegnefilmer i serien Out of the Inkwell fra 1915. I 1917 tok selskapet patent på et rotoskop, en innretning der animatøren kunne tegne av hver enkelt filmrute i en film med levende skuespillere som ble projisert fra en filmframviser til en matt glassplate. Oppfinnelsen skulle effektivisere og sikre arbeidet med å gjenskape realistiske bevegelser i tegnefilmene. Teknikken er siden brukt i en rekke populære tegnefilmer, både påkostede produksjoner og billigere TV-serier, og som effekt i nyere eventyrfilmer.

Digitale teknikker

I 1994 patenterte den amerikanske videospillprodusenten Smoking Car Productions et system for digital rotoskopering, og de opprinnelige manuelle rotoskopene er erstattet av datamaskiner og digitale film- og bilderedigeringsverktøy.
En nyere, men liknende filmteknikk er motion capture (mocap, motion tracking). Ved hjelp av digitalt utstyr, ofte digitale kameraer, og registreringsutstyr som er festet til skuespillere, blir naturlige bevegelser fanget opp og omformet til digitale modeller som kan bearbeides videre. På den måten er det lettere å skape troverdige og avanserte bevegelser i fantasifulle 3D-animasjoner.
Når det gjelder rotoskopering i betydningen «manuell masketegning», kan greenscreen (bluescreen), en filmteknikk for å isolere bildeelementer ved hjelp av en avvikende grønn- eller blåfarge, beskrives som en slags «automatisk roto».
Kaappunt fyr

Kaappunt fyr (afrikaans: Kaappuntvuurtoring) er ett av to fyr ved Cape Point i Kapp det gode håp naturreservat ved det sydligste punktet av Kapphalvøyen i Sør-Afrika. Det første tårnet ved Cape Point ble satt opp 1. mai 1860, 272 meter over havet. Tårnet var derimot for høyt, og ble ofte skjult i tåken. Det nye tårnet ble satt opp 95 meter over havet. Grunnstenen til det nye tårnet ble lagt den 25. april 1914, men ble først tatt i bruk etter første verdenskrig. Tårnets lampe ble tent ved solnedgang den 11. mars 1919 av en tre år gammel jente, Thurl Cooper, datter av fyrets ingeniør H. C. Cooper.
Per 2005 er fyret det kraftigste i Sør-Afrika. Det blinker tre ganger hvert trettiende sekund.
Nizjnekamsk-2 kraftverk

Nizjnejkamsk kraftverk nr 2 er et varmekraftverk med kogenerasjon i Nizjnekamsk i den europeiske delen av Russland. Det har en installert produksjonskapasitet på 420 MW, og avgir i tillegg til elektrisitet også fjernvarme med 1.954 Gcal/t. Brenseltypen blir naturgass og fyringsolje. Operatør er energiselskapet Tatenergo.
Aventura (musikkgruppe)

Aventura var en bachatagruppe fra The Bronx i New York City i USA. Den ble etablert i 1994 av Anthony Santos, Henry Santos, Lenny Santos og Max Santos, hvorav tre er fra The Bronx og én er født og oppvokst i Den dominikanske republikk. De slo gjennom i 1999, ved å blande den tradisjonelle, dominikanske bachatarytmen med hiphop og R&B, og har blitt en av tidenes mestselgende grupper innen bachata-sjangeren. Sangene deres er hovedsakelig på spansk, med innslag av engelsk. Låten «Obsesión» ble en verdenshit i 2002. Gruppa ble midlertidig oppløst i 2011, men planlegger å fortsette i 2013.
Jona (by)

Sport

I 2003 ble VM i orientering arrangert her og i Rapperswil.
Liten spissgjelledøgnflue

Voksne (imago)

Kroppen er 6-9 millimeter lang. Brun på farge. Framvingene er trekantet, ganske lange. Bakvingene er mye mindre, omtrent en tredjedel av framvingene, de er ganske runde i formen. Vingene holdes rett opp og ut fra kroppen i hvile. Lengst bak på bakkroppen er det tre lange haletråder (cerci).

Nymfer/larver

Nymfene er mellom 6-9 millimeter lange og har en langstrakt og rund kroppsform. De har tre haletråder som er omtrent like lang som kroppen. De har utvendige trakégjeller på bakkroppen som er bladformet og utdratt i en enkelt smal trådformet spiss, et filament. 
Den er svært lik stor spissgjelledøgnflue, men kan skilles fra denne på at overgangen mellom selve bladet i gjellen og filamentet danner en jevn overgang. Undersiden av første (lengst fram) lår (femur) har små oppflikede tapper og ikke enkle tapper med fint hår. Kloen på tredje beinpar er nær like lang som kloen, mer enn en trefjerdedel.

Levevis

Liten spissgjelledøgnflue finnes mange typer ferskvann, i stille vann og stilleflytende elver. Den tåler ganske lav pH-verdi. Den klekker forholdsvis tidlig på året, vanligvis allerede 14 dager etter at vannet har blitt isfritt om våren. 
Eggene slippes av hunnen ned på vann overflaten. De synker straks til bunnen. Stor spissgjelledøgnflue lever mesteparten av sitt liv som larver eller nymfer.  De spiser små partikler av organisk materiale, som alger, planterester eller råtnende planter. 
Liten spissgjelledøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne flyr tidlig på sommeren og mange steder er liten spissgjelledøgnflue blant de aller første døgnfluene som klekker.  De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Cangwu

Cangwu (kinesisk: 苍梧县; pinyin: Cāngwú Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Wuzhou.
Befolkningen var på 629 376 innbyggere i 1999.

Kulturminner

Li Jishens bosted (Li Jishen guju, 李济深故居) ble i 1996 tilføyd på Folkerepublikken Kinas liste over kulturminner.

Samferdsel

Kinas riksvei 207 løper gjennom fylket. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Bavel-komplekset

Bavel-komplekset (også bavel interglasial) er en geokronologisk tidsperiode som besto av 2 glasialer og 2 interglasialer.
Bavel kom etter menap glasialen og før cromer-komplekset, og varte fra 1 030 000 til 850 000 år BP.  
I Nord-Tyskland vokste det eik, alm, lind og agnbøk under interglasialene, noe som antyder at klimaet i kan ha vært noe mildere enn under den nåværende interglasialen.
For pattedyrene synes det som at Bavel har vært et viktig vendepunkt i kvartærtiden. Små pattedyr vandret ut fra Eurasia og bredte seg til Vest-Europa.
Oplandske Kreditbank

Oplandske Kreditbank var en norsk forretningsbank, etablert på Hamar i 1877. Banken fusjonerte i 1966 med Den norske Creditbank.
Linnéas fina visor

Linnéas fina visor er et musikkalbum av Cornelis Vreeswijk, utgitt i 1973.